KIRJALLINEN KYSYMYS E-0858/03 esittäjä(t): David Bowe (PSE) komissiolle. Tulostimien mustekasetit.



Virallinen lehti nro 011 E , 15/01/2004 s. 0140 - 0141



KIRJALLINEN KYSYMYS E-0858/03 esittäjä(t): David Bowe (PSE) komissiolle (20. maaliskuuta 2003) Aihe: Tulostimien mustekasetit Onko komissio tietoinen, että useissa EU:n alueella tällä hetkellä myynnissä olevissa mustesuihkutulostinten mustekaseteissa käytetään älysirutekniikkaa, joka antaa epätarkan kuvan kasetissa olevan musteen määrästä? Tämä puolestaan johtaa huomattavaan musteen haaskaukseen ja kuluttajien rahojen tuhlaukseen, kun he erehdyksessä heittävät pois mustekasetin, joka yhä sisältää suuren määrän käyttökelpoista ja rahanarvoista mustetta. Aikooko komissio ryhtyä toimiin kuluttajien oikeuksien ja ympäristön suojelemiseksi ja varmistaa, että kuluttajia informoidaan siitä, etteivät mustekaseteissa olevat älysirut millään muotoa mittaa kasetissa olevan musteen määrää, vaan yksinkertaisesti ilmoittavat ohjelman avulla käyttäjälle valmistajan kehittämän algoritmin perusteella arvioidun musteen määrän? Aikooko komissio lisäksi tutkia valmistajan harhaanjohtavan menettelyn mahdollisuutta? Ellei, miksei? Margot Wallströmin komission puolesta antama vastaus (7. toukokuuta 2003) Älysirutekniikka oli vahvasti esillä direktiivin 2002/96/EY(1). antamista edeltävässä lopullisessa käsittelyssä. Komissio on siis saanut paljon tietoa älysirujen valmistuksen ja käytön ympäristövaikutuksista. Yhteisöllä ei ole kuitenkaan ympäristölainsäädäntöä, jossa annettaisiin säännöksiä älysirutekniikkatuotteiden käytöstä ja suunnittelusta. Komissio laatii kuitenkin parhaillaan kahta säädösaloitetta, jotka liittyvät edellä mainittuihin asioihin. Ensimmäinen valmisteltavana oleva aloite on ehdotus energiaa kuluttavien tuotteiden ekologista suunnittelua koskevaksi direktiiviksi, jolla pitäisi olla mahdollista säännellä lainsäädännöllisin keinoin tuotteita, joilla on elinkaarensa aikana huomattavia ympäristövaikutuksia. Toinen aloite koskee yhdennettyä tuotepolitiikkaa (IPP)(2), jolla pyritään parantamaan kaikkien tuotteiden ympäristöominaisuuksia niiden elinkaaren aikana. Aloitteessa keskeisintä on elinkaariajattelun integroiminen kaikkiin politiikan alueisiin ja tuotteiden ympäristövaikutuksia vähentävien välineiden käytön edistäminen. Tällaisia välineitä ovat esimerkiksi elinkaarianalyysimenetelmät ja Euroopan unionin ympäristömerkki. Aloitteessa käsitellään myös ympäristövaikutuksiltaan merkittävimpiä tuotteita. Väitettyyn harhaanjohtavaan tietoon liittyvästä kuluttajansuojasta on syytä tuoda esille, että yhteisön lainsäädännön yleisen periaatteen mukaan pakkausmerkinnöissä pitäisi olla selkeää, virheetöntä ja ymmärrettävää tietoa, joka on ilmaistu kuluttajalle helposti ymmärrettävällä tavalla. Kuluttajan oikeuksien mukaisesti tuotteessa esitettyjen tietojen on siis oltava virheettömiä. Jos mainos antaa asiasta väärän käsityksen, on rikottu harhaanjohtavaa ja vertailevaa mainontaa koskevaa direktiiviä 84/450/ETY(3), sellaisena kuin se on muutettuna direktiivillä 97/55/EY(4). Edellä mainittuja asioita käsitellään epäoikeudenmukaisista kaupallisista käytännöistä annettavassa puitedirektiiviehdotuksessa, jonka komissio antaa ennen vuoden 2003 kesää. (1) Euroopan parlamentin ja neuvoston direktiivi 2002/96/EY, annettu 27. tammikuuta 2003, sähkö- ja elektroniikkalaiteromusta Euroopan parlamentin, neuvoston ja komission yhteinen julistus 9 artiklan osalta (EUVL L 37, 13.2.2003). (2) Asiaa käsiteltiin vihreässä kirjassa (KOM(2001) 68 lopullinen), ja sitä käsitellään pian myös komission tiedonannossa. (3) Neuvoston direktiivi 84/450/ETY, annettu 10. syyskuuta 1984, harhaanjohtavaa mainontaa koskevien jäsenvaltioiden lakien, asetusten ja hallinnollisten määräysten lähentämisestä (EYVL L 250, 19.9.1984). (4) Euroopan parlamentin ja neuvoston direktiivi 97/55/EY, annettu 6. lokakuuta 1997 (EYVL L 290, 23.10.1997).